Vello Vensel

Vello Vensel (28. detsember 1941 Tuula – 22. detsember 2004 Tallinn) oli eesti majandusteadlane.
Haridus.
Ta õppis Tuula algkoolis 1949–1950, aastast 1950 Tallinna 16. Keskkoolis; lõpetas Keila Keskkooli 1960, Tartu Riikliku Ülikooli majandusteaduskonna rahanduse ja krediidi erialal 1965 ja oli Tallinna Polütehnilise Instituudi aspirant 1968–1971.
Ta oli majandusteaduste kandidaat 1972 ja majandusteaduste doktor 1983 (kinnitati 1984).
Ta täiendas end Bukaresti Majandusakadeemias 1974–1975, Budapesti Tehnikaülikoolis 1979, Eesti NSV Kergetööstuse Ministeeriumi JSPKB-s Mainor 1987, Rootsis Göteborgi Ülikoolis 1992, Walesi Ülikoolis Cardiffis 1994, USA-s Bentley Kolledžis 1994, USA-s Claremonti Kraadiõppekoolis ja Lõuna-California Ülikoolis 1994–1995 ning Belgia Pangaliidu panganduskoolituse seminaril 1997.
Töökäik.
Ta oli Tartu Kaubandusvalitsuse Ehitus- ja Remondikontori elektrik 1960–1961, Eesti NSV Rahandusministeeriumi eelarve valitsuse ökonomist 1964–1965, kommunaalmajanduse, transpordi ja side finantseerimise valitsuse vanem- ja peaökonomist 1967–1968.
Põhiliselt töötas ta Tallinna Polütehnilises Instituudis/ Tallinna Tehnikaülikoolis 1967–2004. Ta oli statistika ja raamatupidamise kateedri statistika üldteooria õppejõud tunnitasu alusel 1967/1968, assistent 1971–1973, vanemõpetaja 1973–1975; statistika kateedri dotsent 1975–1978, vanemteadur 1978–80, dotsent 1980–83, statistika professor 1983–92; majandusteaduskonna prodekaan teadustöö alal 1985–1992; teoreetilise majandusteaduse ja -metodoloogia instituudi (a-st 2000 rahvamajanduse instituudi) statistika teooria ja ökonomeetria professor ja õppetooli juhataja 1992–1997, statistika professor ja õppetooli juhataja 1997–2004, instituudi direktor 1992–2000 ning majandusteaduskonna teadus- ja arendusprodekaan 2002–2004.
Ta osales 8 ühisprojektis ja teadusgrantis 1992–1999. Ta juhendas magistrante ja doktorante.
Vensel kandideeris 1989 ja 2000 Eesti Panga nõukogu esimeheks, valiti 2000 Eesti Panga presidendiks, aga loobus 2 päeva enne ametisse asumist, viidates halvale tervisele.
Ta on pidanud loenguid ja seminare Bukaresti Majandusakadeemias, Majandusmatemaatika Keskinstituudis Moskvas, Soomes Vaasa Ülikoolis ja Mikkeli Polütehnikumis, USA-s Georgetowni Ülikoolis ning mujal.
Teadustöö.
Tema teadustöö põhisuunad olid pangandus ja rahandus, statistilised ja ökonomeetrilised mudelid, majandusteooria ning üleminekumajanduse majandusteoreetilised alused. Ta lõi integraalse regressiooni ja efektiivsuse vektornäitajate teooria ning arendas majandusnähtuste maatriksmodelleerimise ja -analüüsi teooriat.
Looming.
Ta avaldas ligi 300 artiklit ja ettekannet, 20 raamatut, õpikut ja brošüüri ning tõlkis eesti keelde majandusõpikuid. 
Liikmesus.
Vensel oli Eesti NSV Teaduste Akadeemia Majanduse Instituudi nõukogu liige, Eesti NSV Kergetööstuse Ministeeriumi JSPKB Mainor teadusliku nõukogu liige, Eesti NSV Majandusteaduse Seltsi majandusanalüüsi sektsiooni juhataja asetäitja, TPI rahvakontrolli peagrupi liige, TPI majandusteaduskonna nõukogu liige, majandusteaduskonna ekspertiisikomisjoni esimees ja liige, TPI nõukogu ja teaduslik-tehnilise komisjoni liige; doktoriõppe korraldajaid TTÜ majandusteaduskonnas ning Eesti Teadusfondi sotsiaalteaduste ekspertkomisjoni liige 1993–1994.
Ta oli äriühingute Pennu, XXL.EE ja Keila panga nõukogu liige. Ta oli Rahvusvahelise Poliitökonoomia Kongressi (COPE) nõukogu liige ja valitud eluaegne liige. 
Ühiskondlik tegevus.
Vello Vensel oli EÜE rühmakuraator 1974 ja 1975.
Ta oli alates 1989. aastast Keila linna volikogu liige.
Ta oli Keila Lions-klubi asutaja, juhatuse liige, president 1997/1998, tsooni ja regiooni esimees.
Harrastused.
Tema harrastuste hulka kuulusid numismaatika, töö maakodus, bridž ja piljard.